Michael, Dei gratia Senonensis archiepiscopus, omnibus ad quos littere iste pervenerint, in Domino salutem. Notum fieri volumus quod dilectus filius Willelmus, abbas Vallislucentis, de assensu conventus sui, concessit, in presentia nostra, dilecte filie Marie, domine de Charmeio, sorori Anselli de Triangulo, grangiam de Armentariis cum omnibus appenditiis suis, terris, pratis, nemoribus et aquis, quamdiu vixerit possidendam, tali pacto quod, singulis annis, reddet domui Vallislucentis sex modios bladi, videlicet quartam partem frumenti, quartam siliginis, quartam ordei, quartam avene. Preterea decimam partem proventuum terrarum, pecorum domui Vallislucentis persolvet. Tradidit autem ei dictus abbas triginta boves et duodecim asinas sub estimatione centum librarum. Hoc autem tali pacto factum est quod, si eadem domina nubat vel ad religionem transeat, ipsa prius grangiam demittet reversuram ad domum Vallislucentis, cum omni integritate rerum ad ipsam grangiam pertinentium, mobilium sive immobilium, et cum omnibus illis que per ipsam eidem grangie fuerint acquisita, vel ad minus in eo statu in quo eam recepit. Si vero grangia per eam senserit aliquid detrimentum, illud ad abbatis consilium tenebitur resarcire. De nemoribus granchie non licebit ei dare vel vendere, vel ad alium locum transferre, nisi ad usus granchie. Donavit etiam memorata domina, pro remedio anime sue, eidem domui tres modios bladi in terragio de Charmoyo, videlicet quartam partem frumenti, quartam siliginis, quartam ordei, quartam avene; et confessa est se elegisse sepulturam sibi in eadem domo, presente et laudante dicto Ansello de Triangulo, qui juramento firmavit quod hec omnia manutenebit et domui Vallislucentis illibata servabit. In cujus rei memoriam, presentem paginam notari fecimus et sigilli nostri patrocinio roborari. Actum, anno Gracie Mº Cº nonagesimo octavo, mense decembri.